Datumreferanse

En **datumreferanse**, eller bare **datum**, er en geometrisk viktig del av et objekt (komponent eller arbeidsstykke) som fungerer som en referanse for å definere objektets geometri. Det kan være et punkt, linje, plan, hull, mengder med hull (eksempelvis boltsirkel), eller par av overflater. Ofte brukes disse til å måle hvor nært ett eller flere mål på en produsert del ligger sammenlignet med en nominell verdi, hvilket kan være et ideal, standard, gjennomsnitt eller ønsket verdi.

Eksempelvis på bilhjul definerer hullene til hjulmutrene en boltsirkel, som er et datum hvorfra plasseringen av felgen kan defineres og måles. Dette er viktig fordi navet og felgen må være konsentriske innenfor visse grenser (ellers vil hjulet ikke rulle jevnt, men vil i stedet ha kast som gir vibrasjoner). 

Generelt brukes datum på mange områder, inkludert snekring, metallbearbeiding, håndarbeid, geometrisk dimensjonering og toleransesetting, luftfart, landmåling, geodesi (geodetiske datum), med mer.

## Bruk
I tømring og snekkerarbeid er det oftest to sider av arbeidsstykket som fungerer som datumkanter. For de fleste arbeid er datumreferansene til arbeidsstykkene vinkelrette. Om nødvendig kan de kappes, høvles eller raspes. Ved etterfølgende oppmåling og merking kan alle målinger tas fra ett av de to datumreferansene.

I luftfart er et fly designet for å operere innenfor et spesifisert område med tanke på masse og (hovedsakelig langsgående) balanse. Flygeren er ansvarlig for å ta hensyn til disse før hver flyging. Det krever beregning av moment for hver variabel masse i flyet (drivstoff, passasjerer, last, og så videre) ved å multiplisere vekten med avstanden fra en datumreferanse. Datumet for lette fly er vanligvis motorens brannvegg eller tuppen av spinneren, men i alle tilfeller er det et fast plan vinkelrett på flyets lengdeakse, og spesifisert i håndboken.

## Ingeniørvitenskap

I ingeniørvitenskap brukes datum i geometrisk dimensjonering og toleransesetting på et objekt for å lage referanser for måling. I teknisk tegning kan datum være et referansepunkt, plan eller akse på et objekt som målinger gjøres mot. Disse blir deretter referert til med en eller flere datumreferanser som indikerer målinger som bør gjøres med hensyn på det aktuelle datumet. Ved geometrisk dimensjonering og toleransesetting er datumenes referanserammer typisk tredimensjonale. Typisk består en datumreferanseramme av tre plan. Disse kan for eksempel defineres av ett plan og to datumlinjer.  

Datumene skal helst være funksjonelle. Vanligvis må en del passe sammen med andre deler, og de funksjonelle datumene velges da basert på hvordan delen festes. Imidlertid brukes vanligvis ikke funksjonelle datum for å produsere deler. Produksjonsdatum er vanligvis forskjellige fra de funksjonelle datumene for å spare kostnad, bedre prosesshastighet og repeterbarhet. Toleranseanalyse kan være nødvendig for å konvertere mellom funksjonelle datum og produksjonsdatum. Dimensjonsanalyse kan gjøres med programvare. 

Vanligvis er det 6 frihetsgrader (3 translasjon, 3 rotasjon) som må vurderes før man velger hvilke egenskaper som skal definere datumreferanserammens tre plan. Det primære datumet kontrollerer flest frihetsgrader, mens det tertiære datumet kontrollerer færrest frihetsgrader.   

For eksempel kan en trekloss kontrolleres av følgende referanseramme:
* Et plan (datum A): Kontrollerer 3 frihetsgrader (translasjon langs z-aksen, rotasjon om x-aksen og rotasjon om y-aksen)
* En kant (datum B): Kontrollerer 2 frihetsgrader (translasjon langs y-aksen og rotasjon om z-aksen)
* En kant (datum C): Kontrollerer 1 frihetsgrad (translasjon langs x-aksen) 

## Se også
* Geodetisk datum, et referansesystem for målinger i landmåling, geodesi og navigasjon
* Kinematikk, fysikken til bevegelse uten å ta hensyn til bevegelsens årsak (eller virkning)
* Referansesystem, i fysikk et tenkt, rigid legeme som benyttes til å angi posisjon til andre gjenstander eller punkt
* Rettplate, flate brukt som horisontalt referanseplan for presis inspeksjon, oppmerking og oppsett
* Koordinatreferansesystem, referensramme for kart

## Referanser